ડ્રોન કે ક્વાડકોપ્ટર અત્યારની જનરેશન માટે ગેમ્સની દુનિયાની સૌથી અમેઝિંગ પ્રોડક્ટ છે. કોઈપણ બાળકને અત્યારે સૌથી પહેલું કોઈ રમકડું આકર્ષતું હોય તો તે ડ્રોન છે, પણ મોંઘુ ડ્રોન ખરીદતાં પહેલા તમારે કે તમારા બાળકે સીધું સાદું હોય, કિંમતમાં સસ્તું હોય અને નુકસાન થાય તો ચિંતા ન થાય તેવું ડ્રોન ઊડાવીને પહેલા હાથ સાફ કરવો જરૂરી છે. આ તો એવું જ થયું કે ગાડી ખરીદતાં પહેલા ડ્રાઇવિંગ સ્કૂલની ગાડી પર હાથ સાફ કરી લો તો આપણી ગાડીને નુકસાન થતાં બચી જાય. ગાડી શીખતી વખતે ક્યાંક ને ક્યાંક તો અડી જ જવાની ને? આ વખતના ટેક્નોલોજી અપડેટમાં આવું જ એક એન્ટ્રી લેવલ ક્વાડકોપ્ટર વિશે જણાવવામાં આવ્યું છે જે ફોટો અને વીડિયોગ્રાફી શીખવા માટે પ્રેરે છે અને ઊડવાની કળા શીખવે છે અને ચાહો તો તમે કોઈને શીખવી શકો છો.